《钓鱼台》
宋代·陈允升

罗浮山崒嵂，安有钓鱼台。
台居观东隅，此名从何来。
昔时爨下童。辛勤水与柴。
岁久功行完，豹变山阴霾。
一朝采幽涧，恍然江海涯。
篙师舣舟在，相与语诙谐。
爨童有行计，篙师相与偕。
得鱼馈主翁，辞去挽不回。
傍者蹑其踪，扁舟往岩崖。
始信武陵源，有路通尘埃。
回视所遗鱼，化作沟中材。
古有恒真人，事岂欺我哉。
太公渭水滨，白头佐□□。
子陵七里滩，清风永可怀。
爨人去几秋，鱼台尚崔嵬。
此名照青史，此石封苍苔。
我来筆其事，灵迹救沈埋。
山中胜事多，对此空徘徊。

作者简介：陈允升（《闽诗录》丙集卷一○作平），字晋卿，闽县（今福建福州）人。孝宗淳熙四年（一一七七）上舍释褐，为南剑州儒学教授。事见《淳熙三山志》卷三○、明嘉靖《延平府志》卷七。